Harry en Meghan aan Oprah: 'Ek is bang geskiedenis word herhaal' | Maroela Media
Prins Harry blameer al lank die media se indringende gedrag en glo dit het tot sy ma, prinses Diana, se dood in 1997 bygedra. Hy het in sy mees onlangse onderhoud met die kletsprogramaanbieder Oprah Winfrey gesê hy is bang dat die geskiedenis hom kan herhaal.
Harry en sy vrou, Meghan, het Brittanje se monargie geskud toe hulle in Januarie 2020 aangekondig het dat hulle van hul koninklike titels en pligte onthef wil word.
Die televisienetwerk CBS het Sondag kort uittreksels van 'n intieme onderhoud tussen Winfrey, Harry en Meghan bekendgestel. Die volle onderhoud sal na verwagting op 7 Maart beskikbaar wees.
Diana en haar twee seuns, Harry en William (Argieffoto)
"My grootste bekommernis is dat die geskiedenis herhaal word," sê Harry in een van die uittreksels, vermoedelik oor sy ma wat in 'n motorongeluk dood is nadat sy die paparazzi in Parys probeer ontvlug het.
Harry het al lank 'n stram verhouding met die Britse poniekoerante.
"Ek is net regtig baie bly en verlig dat ek hier kan sit en met jou kan praat met my vrou aan my sy," sê hy aan Winfrey terwyl hy Meghan se hand vashou.
"Ek kan my nie indink hoe dit vir haar (Diana) moes gewees het, om al die jare alleen deur hierdie proses te moes gaan nie.
"Dit was tot dusver ongelooflik moeilik vir ons twee, maar gelukkig het ons mekaar," sê hy.
Die paartjie, wat op Valentynsdag vanjaar aangekondig het dat hulle hul tweede kind verwag, het al telkemale regstappe teen die Britse pers gedoen omdat hulle voel daar word inbreuk gemaak op hul privaatheid – waaronder teen Associated Newspapers wat verlede maand in Harry en Meghan se guns beslis is.
Prins Harry en Meghan verwag hulle tweede kind. (Foto: Twitter)
In 'n seldsame onderhoud het Harry verlede week onthul dat hy sy koninklike lewe agtergelaat het juis om van die Britse media te ontsnap.
"Ons weet almal hoe die Britse pers kan wees, en dit het my geestesgesondheid vernietig," sê hy aan James Corden op The Late Late Show.
"Ek het besef dit is toksies. So, ek het gedoen wat enige man en pa sou doen. Ek moes my gesin daar wegkry," sê Harry, wat sedertdien saam met Meghan en hul seun, Archie, na die VSA verhuis het.
Buckingham-paleis het in Februarie aangekondig dat die paartjie amptelik en permanent van hul koninklike pligte onthef is ná 'n jaar van reëlings tref en herbesinning.
Waarvan lewe hulle dan? Het hy dan begin werk? Die geld het seker saam met die pligte agtergebly.
Die twee maak my naar.
Harry, jy het nie as man en pa uit Engeland padgegee nie, maar onder druk van jou vrou.
Vlug vd media na die VSA maar daar kan hulle nie genoeg vd media aandag kry nie, verstaan nie lekker nie.
Hulle is oral, al verskil is hulle hoef hulle nie meer aan die Britse Koningshuis se protokolle te steur nie, kan nou sê wat hulle wil rondom feminisme, kleurgrense, politiek, omgewingsake, ens.